Geskryf deur Morgan Muller, Solar Engineering, Kimberley
Die sonkrag in Suid-Afrika is besig om spoed op te tel en nie net oor elektrisiteitsbetroubaarheid nie, maar bloot ter wille van goeie finansiële sin. 'n Netwerkgekoppelde stelsel kan homself afbetaal in so min as drie jaar en daarna is al die energie wat dit lewer feitlik verniet.
Hierdie stelsel kan egter nie noodkrag voorsien nie. Die vraag is dus, hoe kan Jan Alleman ook baat vind by hierdie bedryf?
Ongelukkig egter is die wonderlike finansiële voordele wat sonkrag bied, nog nie beskikbaar vir die residensiële mark nie. Sonkrag maak finansiële sin wanneer dit in die dag gebruik word, maar meeste huishoudings gebruik die meerderheid van hulle krag in die aand. Gevolglik indien Jan Alleman krag hoofsaaklik in die aand wil gebruik, moet batterye installeer word, waarvoor 'n goeie opbrengs egter moeilik te regverdig is.
Tensy 'n substandaard produk installeer word, neem battery-sonkragstelsels tipies 10-12 jaar om af te betaal. Dit beteken nie dat hierdie produkte geen plek in die mark het nie - hulle baat word gevind in betroubare elektrisiteitstoevoer.
Indien daar die behoefte is om 'n batterystelsel te installeer, moet besef word dat jy eintlik betroubare energie koop omdat krag in SA nie meer betroubaar is nie en nié dat jy 'n finansiële belegging maak nie. Dit maak nie sin om goedkoop te koop as die doel is om betroubaarheid te koop nie.
Selfs die beste batterye met die beste ontwerp moet na 20 jaar vervang word, wat beteken elke keer wanneer die battery laai en ontlaai, kos dit geld. Betroubare toevoer kom ongelukkig teen 'n premie.
Een van die grootste foute wat baie potensiële kliënte begaan, is om aan verskaffers te vra: “Hoeveel kos jou stelsel?” Alhoewel dit later 'n belangrike vraag is, moet eers na gehalte gekyk word. Indien jy 'n belegging koop, is die vraag: “Watse opbrengs kan jy lewer?” en daarna: “Wat is jou fooi?”
Terselfdertyd moet daar in sonkrag gevra word: “Watse belegging kan jou stelsel lewer?” en “Hoe akkuraat is die voorspelde opbrengs?”. Jy belê geld by ‘n instansie gebaseer op opbrengs, nie op die belegging se grootte nie.
Aan die ander kant, indien jy betroubaarheid koop (batterystelsel), moet jy vra: “Hoe lank sal die stelsel hou?” Die antwoorde op hierdie vrae moet nie net uit die mond van die konsultant kom nie. Dit moet gesteun word deur goeie wiskundige berekeninge, wat baseer word op die spesifieke behoeftes van die kliënt.
Verder kom sekerheid ook van die vorige stelsels wat die konsultant al ontwerp het. Vra die ontwerpsingenieur vir verwysings, hoor by sy vorige kliënte hoe lank die batterye hou (batteryleeftyd is afhanklik van die ontwerp), hoeveel energie sy stelsel werklik opwek, hoe akkuraat die voorspellings was en of die kliënte tevrede is.
Indien mens hierdie vrae vra en bietjie ondersoek na sonkrag verskaffers doen, sal jy nie so maklik vingers verbrand soos wat ongelukkig tans plaasvind nie. Daar moet gewaak word teen verskaffers wat beleggings verkoop deur mense te vlei. As iemand sê dat hulle die meter se wieletjie terugdraai, wees ekstra versigtig, in meeste dele van SA is dit onwettig!
Die toekoms vir sonkrag is rooskleurig. Batterypryse is besig om drasties te val, terwyl elektrisiteitspryse hoër styg. Ek glo dit is nie te lank voordat batterystelsels finansieel sin maak nie. Dan kan Jan Alleman ook ten volle baat by sonkrag en die voordele daarvan met 'n geruste hart geniet.